Predkladacia správa

Správa o transpozičnom deficite smerníc sa predkladá na základe výzvy Európskej komisie o zaslanie odôvodneného stanoviska vlády SR k transpozícií zoznamu smerníc, ktorý je uvedený v  materiály. 

Materiál predkladá podpredseda vlády pre európske záležitosti, ľudské práva a menšiny ako iniciatívny. K transpozičnému deficitu smerníc sa dňa 5. septembra 2005 uskutočnilo pracovné rokovanie za účasti podpredsedu vlády pre európske záležitosti, ľudské práva a menšiny, podpredsedu vlády a ministra spravodlivosti, ministra dopravy, pôšt a telekomunikácií a ministra životného prostredia, zástupcov ministerstva financií, hospodárstva a zdravotníctva, na ktorej bol prezentovaný stav transpozičného deficitu smerníc v zmysle uznesenia vlády č. 275/2005 zo dňa 13. apríla 2005. 

Predložený materiál reflektuje situáciu v oblasti transpozičného deficitu smerníc v prípadoch, keď Európska komisia už vydala odôvodnené stanoviská o porušení Zmluvy o založení ES podľa čl. 226 Zmluvy o založení ES. V prípadoch absencie notifikácie transpozície smerníc a po uplynutí príslušnej lehoty EK predloží formálne oznámenie na Súdny dvor  ES.

Komisia v praxi otvorený prípad formálne končí (uzatvára) až vtedy, keď je príslušné národné transpozičné opatrenie notifikované do elektronickej notifikačnej databázy Komisie. Pokiaľ však kroky SR v danom prípade budú smerovať k prijatiu príslušného právneho predpisu v časovom horizonte, ktorý je pre Komisiu prijateľný, Komisia nemusí prikročiť k ďalším postupom v zmysle čl. 226 Zmluvy o ES.

K transpozičnému deficitu uvedenému v predloženom materiáli očakáva Komisia stanovisko SR v lehote do 13. septembra 2005.

Predkladaný materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.